Poola parempoolne peaminister Mateusz Morawiecki nimetas neljapäeval Euroopa Liidu rändereformipaketti massimigratsiooni soosivate Brüsseli ja Berliini diktaadiks ning lubas sellele kindlalt vastu seista.
Euroopa Liidu liikmesriigid leppisid kolmapäeval kokku asüülitaotlejate ja ebaseaduslike migrantide kohtlemist puudutavate reeglite muutmises, mis tähendab mitte rände tõrjumist, vaid pigem soosimist.
Teema on päevakorral ka neljapäeval Hispaanias Granadas alanud tippkohtumisel, millest võtavad osa EL-i liidrid.
Uus migratsiooni- ja asüülilepe peaks jõustudes väidetavalt kergendama nn rinderiikide Itaalia ja Kreeka koormat, jagama vastutust liikmesriikide vahel ja kiirendama asüülitaotlusele eitava vastus saanud inimeste tagasisaatmist.
Asüülitaotlejate võõrustamisest keelduvad riigid peavad maksma neile, kes põgenikke vastu võtavad.
“Me ei nõustu selle diktaadiga, sest see mitte ainult ei jäta probleemi lahendamata, vaid tekitab suurema probleemi ja tähendab, et Euroopasse kutsutakse sadu paate illegaalsete majandusmigrantidega,” ütles Poola peaminister. “Me ei taha Poolas teist Lampedusat.” (AFP-BNS-UU)